b'\n_START_ARTICLE_\nPolemikk\n_START_PARAGRAPH_\nPolemikk (av gresk polemos, \xc2\xabkrigskunst\xc2\xbb) er en betegnelse p\xc3\xa5 argumentasjon, gjendrivning og im\xc3\xb8teg\xc3\xa5else av andres p\xc3\xa5stander og meninger, da gjerne i skriftlig form som i litter\xc3\xa6r strid eller en ordstrid. Det \xc3\xa5 drive med polemikk kalles \xc2\xab\xc3\xa5 polemisere\xc2\xbb, mens en som driver med polemisering kalles en \xc2\xabpolemiker\xc2\xbb._NEWLINE_Tidligere ble polemikk ogs\xc3\xa5 kalt for \xc2\xabpennekrig\xc2\xbb eller \xc2\xabpennefeide\xc2\xbb, som regel f\xc3\xb8rt i det offentlige rom som skriftlig i aviser og tidsskrifter. Begrepet brukes ogs\xc3\xa5 om tidsskriftsartikkel med en s\xc3\xa6rdeles skarp brodd mot andres meninger, men ogs\xc3\xa5 om usaklig kritikk. Det ligger i sakens natur at polemikker ofte er kontroversielle og preget av konflikter. En polemiker er en stridslysten skribent, en som ikke vegrer seg \xc3\xa5 ta del i polemikker. Polemikk brukes ogs\xc3\xa5 ofte negativt, eksempelvis n\xc3\xa5r en debattant vil stemple en annen som man diskuterer med ved \xc3\xa5 kalle vedkommende for en polemiker._NEWLINE_Platon benyttet seg av en figur kalt Polemarchus i verket Staten som et middel for \xc3\xa5 drive en etisk debatt framover._NEWLINE_Et antonym (ord med motsatt mening) til polemikk er apologi (forsvarsskrift)._NEWLINE_Det har v\xc3\xa6rt flere ber\xc3\xb8mte polemikker: i Norge var Johan Sebastian Welhaven og Henrik Wergeland litter\xc3\xa6re fiender. Welhaven skrev blant annet \xc2\xabHenrik Wergelands Digtekunst og Polemik ved Aktstykker oplyste\xc2\xbb i 1832. P\xc3\xa5 1960-tallet markerte Jens Bj\xc3\xb8rneboe seg som en skarp polemiker.'